काशी के अटल या बनारस के अटल में अगर समानताएं हैं तो भिन्नता भी उतनी ही हैं. काशी के अटल बीजेपी और संघ के अटल हैं. हिंदुत्व और कट्टरवाद के अटल हैं. लेकिन बनारस के अटल ठंडाई और पान के अटल हैं. वे जमीन पर बैठ कर पंगत में खाने वाले, रिक्शे पर बैठ कर रात में शहर को नापने वाले और इस शहर की समाजवादी और गैर राजनीतिक छवि को अपने भीतर घोलने के बाद खुल कर ठठा कर हंसकर जीने वाले अटल हैं. दस्तावेजों में अटल और वाराणसी का रिश्ता 1942 से लेकर 2005 तक लगातार बना दिखता है. लेकिन बाद में यहां न आ पाने के क्रम में भी उनके ह्रदय में एक छोटा सा बनारस जरूर बसता रहा होगा.